open-index/open-wikipedia-markdown huggingface dataset:
Monester de Santa Barbara (Montaner)

El **monester de Santa Barbara** (in russ *Варва́ринский монасты́рь*) a l'è un monester ortodoss de la frazzion de Montaner, in del comun de Sarmede, che 'l depend de l'arcidiocesi ortodossa d'Italia del patriarcad ecumenegh de Costantinopel, considerada vuna di piataforme per el dialegh ecumenegh in tra catolegh e ortodoss.

La soa storia la va indree al scisma de Montaner, quand che per la nomina del curad la pupart del paisot l'ha lassad la gesa catolega per deventà ortodoss: in del sgiugn 1969 l'è fada su una gesa ortodossa, che l'è consacrada de l'Antoni de Sorusg, esarca per l'Europa ocidentala. La parochia, in del 1998, l'è mituda sota ofizzialment al patriarcad, e del 2000 gh'è vert el prim monester ortodoss d'Italia, con dent i done. Del 2001 el so sacerdot a l'è l'archimandrita italian Athenagoras Fasiolo.

El 14 de dicember del 2013 un gran foeugh el mena a la demolizzion de quella gesa chi, con la comunità che la fa san Martin in la Gesa de Santa Cecilia, che gh'hann imprestad i catolegh, e in del 2016 l'è mituda la prima preja la gesa noeuva, che però in di facc la scomincia in del 2019, cont anca una costruzzion anti-sismega adata a resister ai terramot che ghe podaria vesser.

## Riferiment
*Nuovo monastero di Montaner, domenica la posa della prima pietra
*Monastero ortodosso di Montaner di Sarmede, padre Fasiolo: “Ponte di fede ortodossa e luogo di relazioni ecumeniche”
*Sarmede, il primo monastero ortodosso: nuovissimo sistema antisismico, potrebbe fungere da centro di rifugio
*Sarmede - Monastero ortodosso

## Alter proget
Geseta de Sant Usebi

La **geseta de Sant Usebi** a l'è una veggia gesa de Cinisell Balsom, che la depend de la Gesa de Sant Ambroeus. Dedicada a l'Usebi de Vercej, l'è part de l'arcidiocesi de Milan e ghe sta adree al rit ambrosian.

El quarter che gh'è intorna a l'è ciamad anca lu Sant Usebi e a l'è in tra el *Borgo Misto*, la Tacona e l'Autostrada A52, che la fa de confin con Novaa.

## Riferiment
*Comun de Cinisell Balsom

## Alter proget
Michele Di Tolve

El **Michele Di Tolve** (Milan, 19 de masg 1963) a l'è un vescov catolegh italian, del 26 de masg del 2023 vescov ausiliari de Roma e titolar de Orrea e del 4 de luj del midem ann retor del Seminari Magior de Roma.

El so motto 'me vescov a l'è *inscì che andee e portee frut*, in italian *Perché andiate e portiate frutto*.

## Biografia
Nassud a Milan, el studia per fàss pret al Seminari Arcivescovil de Milan e 'l 4 de dicember del 1988 l'è fad diacon del Carlo Maria Martini a Cesan Maderno, che 'l farà pret in del Dom de Milan el 10 de sgiugn de l'ann dopo, e l'è fad vicari de la parochia de Gervas e Protas a Novaa, e in del 1996 el manden, cont el midem incaregh, a la Gesa de l'Ausiliadora a Cassina de Pecci, e 'l fann anca incaregad de la pastoral di sgioven in la parochia de Sant'Agheta in la frazzion omonema.

El prim de setember del 2008 l'è fad del Dionis Tetamanz responsabel per l'insegnà de la religion a scoeula, e de quell ann lì al 2014 l'è delegad al suprem moderator de l'Istitut superior de scenze religiose. El 25 de sgiugn del 2014 l'Angiol Scola el nomina retor del Seminari de Milan, e 'l ciaparà el roeul el prim de setember de quell ann chi. 

El vot de setember del 2015 el deventa canonegh onorari del capitol magior del Dom de Milan. El 2 de otover 2020 l'è fad curad de la Gesa de San Giovann Batista a Rò e de la gesa de Sant Ambroeus ad Nemus de Passirana, in su orden del Mario Delpini, e i so roeul in seminari inn dad al don Enrico Castagna.

### Vescovad
El 26 de masg del 2023 el Papa Franzesch el fa vesch ausiliari de Roma e titolar de Orrea e 'l 4 de luj dopo el fa retor del Seminari de Roma, cont anca el roeul de fà pussee fort el ligam in tra i realtà che fann i pret e i gese de la diocesi. A l'è ordenad vescov in la catedral ambrosiana el 2 de setemper de l'arcivescov Delpini insema al cardenal Angelo De Donatis, vicari general per la diocesi de Roma, e 'l Luca Raimondi, vescov ausiliari de Milan.

## Genealogia episcopala
La soa genealogia episcopala a l'è:
* Cardenal Scipione Rebiba
* Cardenal Giulio Antonio Santori
* Cardenal Girolamo Bernerio, O.P.
* Arcivescov Galeazzo Sanvitale
* Cardenal Ludovico Ludovisi
* Cardenal Luigi Caetani
* Cardenal Ulderico Carpegna
* Cardenal Paluzzo Paluzzi Altieri degli Albertoni
* Papa Benedet XIII
* Papa Benedet XIV
* Papa Clement XIII
* Cardenal Enrico Benedetto Stuart
* Papa Leon XII
* Cardenal Chiarissimo Falconieri Mellini
* Cardenal Camillo Di Pietro
* Cardenal Mieczysław Halka Ledóchowski
* Cardenal Jan Maurycy Paweł Puzyna de Kosielsko
* Arcivescov Józef Bilczewski
* Arcivescov Bolesław Twardowski
* Arcivescov Eugeniusz Baziak
* Papa Giovann Paol II
* Cardenal Carlo Maria Martini, S.I.
* Cardenal Dionigi Tettamanzi
* Arcivescov Mario Delpini
* Vescov Michele Di Tolve

## Riferiment
*CEI

## Alter proget
Vin brulé

El **vin brulé** l'è ona bevanda calda fada cont el vin, el zucher e di spezzie, di voeulte anca la fruta, spantegada un poo in tuta l'Europa. La tradizzion de l'Europa center-setentrionala, Altitalia inclusa, el ved 'me un quajcoss che se bev in l'advent o sota i feste de Nedal o del carneval, despess in di mercadin de Nedal.

El nom el vegn del frances de la Vall d'Aosta e 'l voeul dì "vin brusad", in frances standard se disaria "vin chaud", o ben "vin cald".

## Riferiment
*Vin brulè: le inaspettate origini di questo tradizionale vino caldo

## Alter proget
Gesa de Sant Ambroeus ad Nemus (Passirana)

La **Gesa de Sant Ambroeus ''ad Nemus**'' a l'è una gesa de Passirana, frazzion de Rò, che la dipend de la parochia de San Giovann.

Lilinscì la parochia la gh'è almen del secol XVI, ma l'edifizzi del dì d'incoeu a l'è del mila-votcent, cont un restaver del 1977, l'adatament ai principi del Concili Vatican II in del 2003 e un paviment noeuv mitud sgiò in del 2005.

## Riferiment
*Beweb
Diacon

El **diacon** a l'è, in varie confession cristiane, un minister de cult che 'l gh'ha havud el prim nivell de l'orden sacher: quella roba chi la val per catolegh, ortodoss e anglican, e anca la pupart di luteran l'ha tegnud la partizzion de l'orden sacher in trii: diacon, prevet e vescov. In d'una quaj gesa protestanta, el termen l'è doperad per figure religiose che juten i alter minister.

In linia de massima el so roeul l'è quell de jutà el pret a fà el so mester, per esempi cont el ciamà a l'orazzion, dà la comenion, fà di benedizzion e a segonda de la gesa e de la tradizzion anca fà di sacrament: in la gesa catolega, el diacon el po batezà e sposà, in quella ortodossa, inveci, l'è autorizad a fà nissun di *sacher misteri* foeura che el batesim in cas de ris'c de mort. A l'è possibel, de solit, per i diacon de vesser ordenad e maridad, ma inn rare i confession che permeten de maridàss dopo che inn stad ordenad.

Despess, el vesser diacon a l'è un pass per deventà poeu pret, ma gh'è anca di diacon che resten tal per tuta la vita, in quell che l'è ciamad *diaconad permanent*. In la Gesa catolega a l'è stad desmentegad a longh, ma dopo del Concili Vatican II e 'l ducument Lumen gentium a l'è metud ancamò.

In di rit ocidentai el diacon el vest con sotana, stola, camis e dalmatega, menter in quei orientai el met sticharion, orarion e epimanikion: a segonda de la gesa che inn denter poden portà anca kalimavkion e la sotana ortodossa.

## Riferiment
*DSS

## Alter proget

## Vos corelade
*Set diacon
*Diaconessa
*Arcidiacon
*Protodiacon
*Sota-diacon
Decanad de Trevij

El **Decanad de Trevij** a l'è vun di 63 decanad de l'Arcidiocesi de Milan, part de la zona pastoral de Meregnan e 'l gh'ha dent noeuv parochie, che representen circa 50'000 fedei.

El gh'ha dent i comun de Trevij, Castell Rosson, Calonega, Fara e Pontiroeul: l'è vun di poch decanad ambrosian, insema a quell de Monscia e de Trezz, a doperà el rit roman inveci del rit ambrosian.

El so decan l'è, del 1 de fevrer 2021, el mons. Norberto Donghi. Se po consideràll 'me 'n evoluzzion de la Piev de la Gera d'Ada e, in part de quella de Pontiroeul.

## Riferiment
*Sit de la Gesa de Milan
Dom de Com

El **Dom de Com**, dedicad a l'Assonta, a l'è la catedral de la diocesi de Com e gesa pussee importanta de la cità. Mitud vesin al lagh, l'è considerad vun di monument pussee bei de l'Altitalia grazzia ai so spallere e ai so piture del cinch-cent fade del Bernardin Luin e del Gaudenzio Ferrari.

In stil tardo-gotegh, renassimental e rococò, hann tacad a fàll su in del 1396 e 'l fornissen in del 1740, con la doma progetada del Filippo Juvarra: el ghe sta adree al rit roman ma fina al 1598 el ghe stava adree al rit patriarchin. I so campane inn in la torr civega del Brovet de Com, che per quella reson chi l'è considerada despess el so ciocher.

## Riferiment
*LombardiaBeniCulturali

## Alter proget
Gese ortodosse oriental

I **gese ortodosse oriental** inn un insema de gese cristiane che recognossen domà i prim trii concili ecumenegh e che refuden el quart, quell de Calcedonia. Donca aceten no che in Gesù ghe sien do nature ma sostegnen, cont el Cirill de Lissandria, el miafisism, o ben che el Gesù el gh'ha domà una natura, messedada in tra quella de om e quella de la parolla fada carna, ma el pensen in d'una manera men radicala rispet ai monofisista.

Inn una comenion de ses gese autocefale: la gesa ortodossa siriaca, la gesa ortodossa siriaca de Malankara, la gesa apostolega armena, la gesa ortodossa copta, la gesa ortodossa etoipa e la gesa ortodossa eritrea. Considerade conservadore in di politeghe sociai, inn propi ecumeneghe e a favor de tegnì raport cont i alter gese, tant che inn tute dent al consili ecumenegh di gese. Ghe stann adree soratut a trii rit: quell siriach ocidental, quell armen e quell lissandrin.

A inn minga de vesser sconfondude con la gesa ortodossa, che la recognoss i set concili ecumenegh e che l'è vegnuda foeura del Gran Scisma che ai ha partid de la gesa catolega, e cont i gese d'orient, che inn do gese - quella assira d'orient e quella antiga d'Orient - che vegnen de la gesa nestoriana che la sostegn che i do nature del Crist inn propi partide e minga in union ipostatega.

## Bibliografia
*Christine Chaillot, Vita e spiritualità delle chiese ortodosse orientali, Cinisello Balsamo, San Paolo, 2014, ISBN 978-88-215-9013-9, SBN IT\ICCU\MOD\1641175.
Palazz Brambilla (Castellanza)

**Palazz Brambilla** a l'è un palazz storegh de Castellanza in stil neoclassegh fad su in tra el 1812 e 'l 1815 e che l'è, del 1921, sed de la ministrazzion del comun.

Volud del Zeser Brambilla e progetad del Pietro Pestagalli, l'è mitud in sul mercad in del 1920 e l'è crompad del sindegh Ponchiroli Glouchester per fànn la noeuva cà del comun e dopo di tratative e 'l finanziament de varie aziende de la cità l'è ciapad l'ann adree.

## Bibliografia
*     Santino Langè, Ville delle province di Como, Sondrio e Varese, a cura di Pier Fausto Bagatti Valsecchi, Vol. Lombardia 2, Milano, Edizioni SISAR, 1968.

## Alter proget
Transustanziazzion

La **transustanziazzion** a l'è la posizzion teologega che la sostegn che, in la celebrazzion eucaristega, la sostanza del pan e del vin deventen quella del corp e del sangu del Crist, ma che la soa forma de foeura e i so acident resten quei del pan e del vin. Quella posizzion chi l'è sostegnuda de la gesa catolega, de quella ortodossa (che la ciama Metousiosis, ma indova che l'è no un dogma ver e propi) e de una quaj congregazzion anglicana. Anca di gese ortodosse oriental sostegnen una posizzion compagna ma men definida, indova che gh'è un "cambi" de la natura di spece. Se per i catolegh el moment che la capita a l'è quand che el prevet el dis "ciapee, e mangee: quest l’è el me corp", per i ortodoss inveci a l'è minga ciar quane xue la capita, ma la se considera fada a l'epiclepsa.

Quella dotrina chi l'era sostegnuda anca di prim cristian, ma la parolla la vegn foeura del secol quell de vundes e in del secol adree la sarà doperada in del concili del Lateran IV per descriver la posizzion catolega in materia, che l'è un dogma del 1551, catad foeura in del concili de Trent, e la manera che 'l capita a l'è misteri de la fed.

La reforma protestanta l'ha per la pupart refudad quella posizzion chi: el Martin Luter el sostegniva che gh'è 'n union sacramentala del pan e del vin cont el corp e 'l sangu de Gesù, indova che resten però pan e vin, per el Giovann Calvin inveci a l'era domà un regord del sacrifizzi del Signor, e donca el denega el carater de sacrifizzi de la messa. La Gesa d'Inghilterra in principi la sostegniva e ghe dava la pena de mort a quei che la denegaven, ma in di trentanoeuv articoi del temp de la Lisabeta I l'è bandonada e deciarada contra i principi de la Scritura, e fina al 1828, per i Test Acts, per ciapà un quajsevoeul roeul publegh besognava giurà de credégh no. I metodista la rigeten, ma creden che gh'è debon Gesù in del pan o in la bevanda che doperen, che a segonda del grup la po vesser vin o gius d'uga.

## Riferiment
*[Enciclopedia italiana](https://www.treccani.it/enciclopedia/transustanziazione_(Enciclopedia-Italiana)/)

## Vos correlade
*Presenza real
*Miracol eucaristegh
*Ostia
*Mysterium fidei
*Corp mistegh
*Stercorianism
*Consustanziazzion
*Adorazzion eucaristega
Branz (formai)

Ol **Branz** l'è un formai fait ind i Alp Orobie, intra i plu antig e tipeg de qelle bande. Al ciapa ol nom de l'omonem pais de la Volta Vall Brembana, indove l'è nassida la produzion tradizional e ol lait intreg de vaca l'è lavorad ind la *Lateria Social de Branz Casearia*. Incœ ol formai Branz l'è produxid anc in Vall Imagna e in Vall Serina, ind i comun de Selvin e Aviadec. Ol Branz l'è dent ind la lesta dei prodots agroalimentar tradizionai de la Rejon Lombardia (nom ofiçal in italian: **Branzi**) e al respond ai regole de produzion de "Bergem Citaa dei Mella Savor" (una marca de la CCIAA).

## Carateristege prencepai
* Formai a pasta semi-coita, a forma de cilinder.
* Diameter: 40-50 centimeter.
* Pis: de 10 a 12 qili.
* Superfix lateral: a "V", lijerment concav, l'è volt 9 centimeter.
* Crosta: lessa, sutil e elastega, de color jald sfumad.
* Pasta: mulxina de color jald paia.
* Distribuzion dei œgg: sutil, regolar e spessa.
* Savor: dolç e delicad; con la stajonadura al deventa plussee marcad, vers ol picant.
* Odor: caraterizad dei essenze vejetai ind i foraj.

## Conservazion
Ol marudar l'è fondamental per la qualitaa del formai e l'è fait in ambients climatizads, con temperadura e umiditaa controllade.
I forme i è revoltade ogne semana, netade con brœs'cie e raspe e tratade per protejir la crosta.

* Temp de stagionadura: 60 dé per ol prodot fresc, de 6 a 7 mis per qell stajonad, fina a de plu de un ann per ol stra-vegg.
* Marudazion: ambient con temperadura incirca intra 8 e 9°C e umiditaa 90%.

## Riferiments
Gesa de Tucc i Sant (Berghem)

La **Gesa de Tucc i Sant** a l'è la gesa del cimiteri monumental de Berghem, scominciad in del 1962 in su proget del Pietro Milanesi, con benedizzion del vescov Giuseppe Piazzi, e vert dopo apena trii agn. Part de la diocesi de Berghem, la dopera el rit roman.

A l'è fada su cont un'aula unega e se va su in del presbiteri de quater basellon in marmor negher indova che se veden di mosaich del Trento Longaretti, fad in del 1970: in sui pared a gh'è di representazzion de la via Crucis scolpida a grandezza naturala del Piero Brolis. A gh'è un campanin cont i campane fade de la dita bergamasca *Angelo Ottolino*.

## Bibliografia
* Giorgio Mascherpa [et alii], Il Tempio di Ognissanti al Cimitero di Bergamo, Bergamo, Frati Cappuccini con la collaborazione della Banca Popolare di Bergamo, 1975.
Margotin a la bergamasca

I **margotin a la bergamasca** inn un piat tipegh de la cusina bergamasca, che se po mangiàll sia 'me antipast che 'me segond. Ciapen el nom de la *marga*, che l'è un stamp doperad per fài compagn de un biccer, e inn fad con semolina, formai (despess el Branz), broeud de carna, buter, grana e pantrid, ross de l'oeuv e un poo de sal e pever: se fà coeuser la semolina in del broeud, se meten sora el grana e 'l pantrid e poeu se met dent oeuv e formai 'me pien e se met in forn.

## Riferiment
*Buona Lombardia
Gesa di Sant Sergi, Serafin e Vissenz

La **Gesa di Sant Sergi, Serafin e Vissenz** a l'è una gesa ortodossa de Milan, vesina al Cordus. La dipend del patriarcad de Mosca, l'è part de la gesa ortodossa russa in Italia e la dopera 'me lengua el slav eclesiastegh. 

La soa faciada l'è quella de la gesa de San Vissenzin de via Camper, fondada in del 770 de la mier del Desideri, desconsacrada sota el Napoleon e deventada prima studi privad e poeu cinema e, infin, sbatuda sgiò in del 1964. El denanz l'è stad guarnad e menad in via Giulin per deventà quell de la noeuva gesa, insema a di fresch de l'Aureli Luin e un Crist Pantocrator che l'è atribuid al Bergognon. 

La deventa sed de la parochia ortodossa in del 1996, con la comunità russa che la toeu in ficc e la met a post per i so besogn liturgegh, dopo che la s'era destacada de la veggia Gesa de San Nicola, che l'haveva s'cepad la comenion con Mosca. La parochia l'è in pè del 10 de november del 1983 e l'ha did la soa prima divina liturgia propi du agn dopo, el 10 de november del 1985, in d'una cà privada prima e poeu in d'un apartament tolt in ficc, la farà san-martin in quella gesa chi el 1 de sgiugn del 1996.

Longa apena ses meter e larga dodes, cont una superfiss de 72 m2 l'è considerada per quella reson chi la gesa pussee curta de Milan.

## Riferiment


## Alter proget

## Ligam de foeura
*Sit ofizzial

## Vos corelade
*Gesa ortodossa a Milan
Geseta del Pasquiroeul

__NOTOC__

La **Geseta del Pasquiroeul**, in origin *San Vit al Pasquiroeul*, a l'è una gesa de Milan in stil baroch: fada su in del secol quell de XII, e la deventa parochia el secol dopo; in del 1621 el Federigh Borromee l'ordena de fàlla restruturà in quell stil chi, cont un noeuv portal noeuv fad in del 1626.

Mituda propi in del center de la cità, in la corsia di Serv, l'è desconsacrada in del 1925 e ciapada del comun e la schiva de vesser sbatuda sgiò in del desvilup de la cità post-segonda guerra mondial: in del 1966 l'è restaverada cont un finanziament de la fameja Falck e la torna verta 'me gesa catolega, del 2007 l'è in gestion de la gesa ortodossa russa in Italia, che la classifega 'me parochia de Sant Ambroeus, la segonda de la cità ambrosiana dopo quella de Sant Sergi, Serafin e Vissenz: del 2005 al 2007 l'arcidiocesi de Milan gh'ha permitud de recità la Divina Liturgia in la gesa de San Carlo al Lazaret.

## Teater lombard
*La gesetta del Pasquiroeu* (scrivud in ortografia milanesa) a l'è el titol de 'na comedia in dialet milanes scrivuda del Severino Pagani e spartida in trii at e ses quader, ambientada in del dopoguerra, con la piazzeta denanz che la deventa sit de prostituzzion e de giton, e 'l curad, el Don Lissander che 'l gh'ha de viver in quella geseta povera.

## Riferiment
*Milano | Pasquirolo – Come sono riusciti a trasformare un posto romantico in una mostruosità
*[Cobion de La gesetta del Pasquiroeu](https://copioni.corrierespettacolo.it/wp-content/uploads/2016/12/PAGANI%20Severino__La%20gesetta%20del%20Pasquiroeu__milanese__U(11)-D(6)__Commedia__3a.pdf)

## Ligam de foeura
*Sit ofizzial

## Alter proget

## Vos corelade
*Pasquiroeul (Milan)
Gesa de San Peder Celestin

La **Gesa de San Peder Celestin**  a l'è una gesa de via Senad a Milan, un temp in su la sercia di Navili, che incoeu l'è in man a la gesa ortodossa copta.

## Storia
In del 1173 el comun ghe dà ai valdes un toch de terra inscì che poden fà su una *schola* per i so inconter e in del 1205 la comunità valdesa local la se destaca de quella francesa per deventà part di noeuv pover lombard. In del 1274 i visita el Peder de Morron, eremita che 'l deventarà Papa Celestin V, e 'l sarà fad un ospizzi. La passa in del 1317 ai benedetin de la congregazzion celestina, la gesa la restarà in legn fina al 1735, quand che el Mario Bianchi, architet roman, el renoeuva el sit cont una faciada in stil barochet compagna de quella de la Gesa de San Franzesch de Paola, che al temp a l'era stada minga fornida.

Vers i prim del '900 la faciada a l'è recostruida a partì de 'n calch in ciment desgià che quella originaria, in preja arenaria, l'era stada fada grama del temp atmosferegh. Ghe fann un noeuv restaver del 2007 al 2012. 

La gesa copta l'hann dedicada al San March.

## Architetura
In stil barochet, la conserva di piture del Procacin e di maester fiamingh, e gh'è dent la tomba del Gaspar Asei, dotor lombard del cinchcent. El sit de l'absid a l'è partid del rest de la gesa de 'n iconostasi, roba comun in di rit ortodoss.

## Riferiment
*Milano da Vedere
*BeWeB

## Alter proget
Gesa di Serv (Milan)

La **Gesa di Serv** a l'era una gesa de Milan che l'è stada sbatuda sgiò in del 1847 per lassà spazzi a la noeuva gesa de San Carlo al Cors: a diferenza soa, che la gh'ha la sortida in su quell che incoeu a l'è cors Vitori Emanuell II, la sortiva in su la strada di serv, vesin a piazza San Babila.

Fada su di serv de Maria, rivad a Milan sota l'Oton Vescont e in principi sit in quella che incoeu l'è la Gesa de San Peder Celestin, hann fad san-martin in quella gesa chi in del 1317, e l'hann dedicada a la Maria di Serv, quand che prima la se ciamava del Sach. In del 1799 el Napoleon el sequestra el convent e la resta deperlee fina al 1836, quand che l'è sarrada e infin sbatuda sgiò in del 1847.

## Bibliografia
*Fra E. M. Ronchi, Santa Maria dei Servi - Santa Maria dei Servi tra Medioevo e Rinascimento. Arte superstite di una chiesa scomparsa nel cuore di Milano, catalogo della mostra, Milano 1997
Simon de Corbeta

El **Simon de Corbeta** (Corbeta, ... - Milan, XIV secol) a l'è stad un pitor lombard.

## Biografia
El se sa de lu che l'ha vivud in del tri-cent lombard, a tegnì un stil assee vegg, che ghe piaseva ai Vescont del temp, e l'era vesin a la scoeula del Simon Senes, che forsi l'è stad so maester. Nassud a Corbeta, l'ha lavorad soratut a Milan, indova che l'è regordad per havé frescad la Gesa di Serv, cont el so fresch pussee famos, *La Madona col Bambin, la Santa Catarina, la Sant'Orsola, el San Giorg e 'l devot Teodorich de Coira*, che incoeu l'è conservad in la prima sala de la Pinacoteca de Brera, dopo de vesser stad al Musee archeologegh. La soa scoeula l'ha dissegnad anca el meter in Cros de la capella ducala de San Cristofen.

## Bibliografia
*Toesca Pietro, *La pittura e la miniatura nella Lombardia*, Milano, 1911
*Vismara Guido, *Corbetta - Cenni illustrativi*, Corbetta, 1926 
*Prada Luciano, *Città di Corbetta*, Corbetta, 1989

## Alter proget
Gesa di Sant Nicola e Ambroeus

La **Gesa di Sant Nicola e Ambroeus** a l'è una gesa con monester ortodoss che l'è mituda dent vuna di part del vegg Lazaret de Milan che l'è stada minga trada sgiò. La fa la Divina Liturgia in italian, romen e slav eclesiastegh e la partegn a l'arcidiocesi ortodossa de Milan e Longobardia - ciamada anca Sant Sinod de Milan - de la metropolia de Aquileja, una gesa vera ortodossa minga in comenion cont i alter gese ortodosse tradizzionai.

La part monastega l'è dedicada al San Giovann Maximović e l'è ritegnuda, desgià che ghe lavora dent el primat, una catedral.

## Storia
### Origin de l'ortodossia russa a Milan
El cult russ a Milan el gh'è sgiamò de fin '800, quand che i prim russ fann san-michel in la cità ambrosiana, ma el sarà domà con la revoluzzion de otover, che la mena un bell poo de sgent a lassà la Russia, che in del 1924 la fa su un comitad de gesa per domandàgh al metropolita de Paris Evloghij de havégh el cult, e l'è donca mituda sota la parochia de Fiorenza: in principi se celebrava in d'una gesa imprestada di anglican, poeu l'è ciapad un local in via Procacin e in del 1935 l'è fad curad el Apollon Smorgevskij, che 'l porta la gesa - che l'era stada dedicada al Nicola Taumatorgh - in d'un sit pussee grand in via Poncell e 'l sarà lu a compagnà la comunità in di agn gram de la segonda guerra mondial cont el Cardinal Schuster che, in secret, el jutarà a havégh a disposizzion quell che ghe voleva per tegnì viva la gesa.

La guerra e i emigrazzion lassen svujada la comunità ortodossa russa de la capital lombarda, che la taca a declinà, e con la mort in del 1962 de l'Apollon la va 'n poo in malora, con la cura di anime milanese lassada al Ioann Iankin, prelad de la Catedral de San Nicola a Nizza, che 'l gh'haveva anca de dì messa a Sanrem, Fiorenza e Meran, anca lor senza pret, e donca gh'era domà una liturgia al mes.

### La Gesa al Lazaret
In del 1972 el ieromonegh Evloghi Hessler el va a Milan de Paris e 'l taca a renoeuvà la comunità, in principi cont un sitarell a la Bovisa e, poeu, del 1973, al Lazaret, che l'ha ciapad in ficc e l'ha restruturad, a dedicàll anca e al Sant Ambroeus, e l'è stada a longh al center de la devozzion ortodossa a Milan. Prima quella comunità lì la dependeva del patriarcad de Mosca ma in del 1983 l'Evloghi el se destaca per metés sota el metropolita Gabriell del Portogall, roba che la mena el Dimitri Fantini, anca lu ieromonegh, a destacàss con part di fedei per fà su una noeuva comunità, in comenion con Mosca e cont el rest de l'ortodossia, che la deventarà la Gesa di Sant Sergi, Serafin e Vissenz.

Ghe saria stad di miracoi marian, e se dis che l'ancona de la Madona l'habia lucciad.

## Riferiment


## Alter proget

## Ligam de foeura
*Sit ofizzial

## Vos corelade
*Monester ortodoss de Lonat
*Gesa ortodossa a Milan
El Sancarlon

**El Sancarlon** a l'è una statua de Arona, mituda in sul Sacher Mont, che la representa el Carlo Borromee, che l'è nassud in la cità, che la domina el paesagg in del so vesser volta 35 meter. L'è stada fada su in tra el 1624 e 'l 1698 del Ceran e scolpida del Sir Zanella de Pavia e del Bernard Falcon de Bisson l'è stada voluda de l'arcivescov Federigh, so cusin.

In la statua, el Borromee l'è in pè, con rochet e mozzeta, cont un liber in la man mancina e la man drizza che la fa una benedizzion: l'è stada, infin, benedida 74 agn adree quand che inn fornid i lavorà de l'arcivescov Federigh Caccia. Grazzia a la soa altezza l'è restada el monument pussee volt del mond per squas du secoi, desgià che la sarà superada de la Statua de la Libertà domà in del 1888: el costrutor de questa chì, l'Auguste Bartholdi, l'ha ciapad quella statua chì 'me esempi e defad l'è tirada a man in la soa placa.

## Ligam de foeura
*Sit ofizzial

## Alter proget

## Vos correlade
*Camin del San Carlo
Gesa de San Sebastian (Milan)

La **Gesa de San Sebastian** a l'è una gesa propi in center a Milan, in via Turin, fada su in tra el 1577 e 'l 1616 in stil manerista del Pellegrin Tebald. 

Voluda del governador spagnoeul Antonio de Guzmán Zúñiga y Sotomayor 'me vod dopo la gran pesta che l'ha colpid la cità, a l'è stada subit un pont de controversia in tra el poder civil e religios, desgià che l'arcivescov Carlo Borromee, che l'era al Concili de Trent, el voleva schivà l'havégh un sit de cult civegh, che 'l se ciamava indree a quei pagan e se riva donca a un acord per fàll su insema e che el curad el fuss nomnad de la cità e confermad de l'arcidiocesi.

Comunque, dent, a gh'è di bei element che 'l lighen al comun, per esempi ogni sester de Milan el gh'ha una soa banda cont el so stema dissegnad sora. Del 1928 gh'è un orghen a cane a trasmission eletriga.

## Bibliografia
* Alessandro Rovetta, Pellegrino Tibaldi e l'idea di Tempio: San Sebastiano a Milano, in Arte Lombarda, n. 94/95, Milano, Istituto per la Storia dell'Arte Lombarda, 1990, pp. 105-111, ISSN 0004-3443 (WC · ACNP) 

## Alter proget
Gesa de San Gaitan (Bari)

La **Gesa de San Gaitan** a l'è una gesa de Bari Vegg, arenta a l'arch di meravilie, de proprietà de l'Arcidiocesi de Bari-Bitonto, del 2012 gestida de la comunità ortodossa etiopa.

## Storia
Fada su in tra el secol quell de vundes e quell de dodes e dedicada in principi al Salvador, l'è stada fada su ancamò del 1170 del San Ghielm de Vercej e, ancamò, del 1630 del pitor de Fiorenza Vincenzo Sirigatti, che 'l gh'ha havud el nulla osta de l'arcivescov Ascanio Gesualdo, e l'ha fornida del 1642 sota l'arcivescov Diego Sersale: l'è dada ai regolar de San Gaitan del 1675, che fann san-martin de la Gesa de Sant Isep e la dedichen donca al San Gaitan.

I *teatin* la fann su ancamò di fondamenta del 1774, quand che l'era runada sgiò per via de la poca manutenzion, e la gesa noeuva l'è consacrada del 1776, pussee eleganta de quella che gh'era prima. Quei del San Gaitan la lassen del 1789, quand che l'orden l'è soprimud a Bari, e l'è dada a la Confraternita del Purgatori.

Ghe fann un noeuv restaver del 1904, voluda di familie Sagarriga Vescont e Calò Carducci, ministrador de la Confraternita e del 1939 tornen i teatin, che la lassarann per semper del 1963.

## Architetura
La gesa la gh'ha una pianta a cros grega, con la capella al center cont una voeulta a vela e quelle a lat con di voeulte a bote. El presbiter el gh'ha a ogni banda un coret e l'altar magior che gh'è incoeu l'è stad fad del 1889, volud de l'arcivescov Ernesto Mazzella in del stil baroch del temp, in marmor con di bassrilev con la Madona del Carmen e i anime del purgatori e una pietà cont el Salvador che 'l camina per un prad pien de fior insema ai angioi. Gh'è anca du altar minor: vun dedicad a la Sacra Familia e che 'l vegniva de la veggia Gesa de San Franzesch de la Scarpa, donad di Sagarriga Vescont, e 'n alter cont una cros de legn prezziosa voluda de la Confraternita del 1885.

El denanz a l'è in d'un stil propi polito, a forma de retangol e cont una corniss sagomada: per andàgh denter a gh'è un portal de legn e sora gh'è un spazzi a forma de mez-sercc, che incoeu l'è voeud.

## Riferiment


## Ligam de foeura
*Catalegh generai di ben colturai

## Vos correlade
*Gesa de San Gaitan (Masseria di Tullio)
Monegh

El **monegh** a l'è una persona che la scerniss de viver la soa vita in manera ascetega, a stàgh adree, deperlu o con di alter, al sistema del moneghesem. Anca se 'l vegn del latin *monachos*, doperad per quei cristian, al dì d'incoeu l'è doperad per quei che stann adree a quell stil de vita chi qual che sia la soa religion.

In del cristianesim quei che gh'hann pussee de coltura monastega inn i catolegh i ortodoss e i ortodoss oriental (in tra de lor, soratut i copt), ma se 'n troeuven anca in tra i luteran, i anglican, i metodista e i presbiterian. In del budesim inn ciamad Bhikkhu, i indù gh'hann vari tipi de monegh, compagn di Daśanāmi Sampradaya e di Matha, oltra a la Sociazzion Internazzionala per la Coscenza de Krishna, che però l'è vista despess 'me una roba a part: anca i jainista gh'hann di so monegh. L'Islam, soratut in del moviment di Sufi, el gh'ha di so monegh, ma inn propi poch e minga trop spantegad, menter i sgiudee gh'hann di asceta, ma la soa dotrina l'è contra al slontanàss del mond, donca gh'è no di monegh ver e propi.

## Riferiment
*Treccani

## Alter proget

## Vos correlade
*Monega
*Fraa
*Eremita
*Convent
*Moneghesem ortodoss
*Ieromonegh
Monegh (desambiguazzion)

*Monegh, persona che la scerniss una vita ascetega per religion
*Principad de Monegh, stat sovran del Mediterrani
*Monegh de Baviera, cità de la Baviera
*Münster, ciamada anca Monegh de Vestfalia
*El plural ocidental de Monega
Messa

La **messa**, ciamada anca **celebrazzion eucaristega**, a l'è la liturgia pussee important de varie gese cristiane, che la se fonda in su l'eucaristia, pratega che l'è stada fada su del Gesù midem in di Vangeli, in l'Ultima Cena. Ai prim temp i cristian la ciamaven "frazzion del pan" e la celebraven in di cà privade, in del mez di so cene, el termen *missa* l'è vist per la prima voeulta in d'una letera de l'Ambroeus de Milan del 386 e 'l deventa, in ocident, el nom doperad in manera comun dopo la mort del Papa Grigoeu I. La frazzion la resta comunque un toch bell important de la celebrazzion.

I gese ortodosse, la pupart di gese ortodosse oriental e i gese catoleghe orientai, in bona sostanza quell che l'è ciamad cristianesim oriental, la ciamen Divina Liturgia, termen che 'l gh'ha origin in del rit bizantin, menter per i siriach la se ciama Santa Qurbana. Per tucc 'sti gese chi a gh'è la presenza real del Gesù in di spece eucaristeghe, la pupart con la dotrina de la transustanziazzion.

In del mond protestant, inveci, se parla pussee de Santa Cena, cult o servizzi divin e gh'è un roeul minor in la comenion, desgià che in 'sti gese chi se cred minga che el pan el deventa carna e che el vin el deventa sangu. I Testimoni de Geova gh'hann di inconter, indova che se studia la Bibia e se lensg la Torr de Guardia, e el pan e 'l vin gh'è domà a la comemorazzion, in ocasion de la Pesach, ma domà quei che se senten ciamad del Signor poden toeu i element.

## Riferiment
*Enciclopedia catolega

## Alter proget

## Vos corelade
*Messa in la Gesa catolega
*Messa de Paol VI
*Messa tridentina
*Orazzion eucaristega
*In persona Christi
*Messa pretridentina
*Messe gregoriane
Pont de la Geroeula

El **Pont de la Geroeula** a l'è un pont stradal de ferr a vot campade che 'l traversa el Pò in provincia de Pavia, inscì de conligà La Mezana, in Lumlina, a Cornal e Bastida, in l'Oltrapò Paves. La ciapa el nom de la frazzion de Geroeula, lilinscì arenta.

L'è stad fad su in tra el 1913 e 'l 1916 de la Società Nazionale Officine di Savigliano e restruturad in del 2000 e in del 2022. Per un poo de temp a l'è stad l'unegh pont stradal in sul Pò cont el porfid, ma poeu gh'hann mitud sgiò l'asfalt.

## Riferiment
*LombardiaBeniCulturali

## Alter proget
Geseta di Mort (Lonat)

La **geseta di Mort** (*Chiesetta dei Morti della Selva* in italian) a l'è una gesa de Lonat che, del 2013, a l'è un monester ortodoss del Sant Sinod de Milan. 

## Storia
In quella banda chi, del 1445, l'è stad fad su un lazaret per quei che gh'haveven la pesta, che l'haveva colpid in manera grama la banda de Bressa, cont i mort che inn mitud sota in del prad arent. Un'oltra legenda la liga la soa storia ai lote in tra Franza, Milan e Venezzia, oltra che ai brigant. La fameja sciora di Averold la fa su una gesa dedicada a lor, e del 1723 a l'è fada su ancamò, 'me che l'è incoeu, 'me santuari per i mort de la pesta.

Bandonada intorna al milavotcent, del 2013 l'è ciapada del Sant Sinod de Milan, una gesa vera ortodossa minga in comenion cont i gese ortodosse tradizzionai, che la consacren el 10 de november cont el vescov Avonidos, e ghe meten denter trii monegh, grazzia a un acord cont i proprietari, la fameja Lanni Della Quara.

## Riferiment
Gesa de Praoeul

La **gesa de Praoeul** (anca *gesa di Mort*) a l'è un gesioeul de Stor, in la provincia autonoma de Trent e in l'arcidiocesi de Trent: la se troeuva in la campagna de Praoeul, de chi el nom.

## Storia
A l'è stada fada su in del 1800, quand che Stor l'è stada colpida de do epidemie de colera che hann lassad vari mort, in su 'n prad che 'l saria stad doperad anca per meter sota i mort de la pesta del 1600 e indova che gh'era un lazaret: a l'è no tirada a man in di ducument de la prima epidemia, donca se pensa che la sia stada fada 'me vod dopo el 1836, intorna al 1844.

Gh'hann did la messa fina al 1970, de solit per domandà l'intercession di mort: in del 1960 l'è restruturada de la sezzion local de la Sociazzion Nazzionala Alpin, che la dedica al San Maurizzi, che l'è el protetor so de lor, desgià che la doperaven 'me capella dopo la segonda guerra mondial per dì una messa ogni ann a setember.

## Riferiment
*Comun de Stor
*BeWeB
## Alter proget
Trigint

**Trigint** (nom ofizzial italian *Triginto*) a l'è una frazzion del comun milanes de Medija, e l'è anca la so sed comunal.

## El nom
El nom de Trigint (anca cognossud in di document scrit del passad cont i nom de *Trixinti* e *Tricinti*) el vegnaria de un numeral roman: forsi un camp de trenta o tre-cent juger (*iugerum*).

## Bibliografia
* *La Chiesa Parrocchiale di Triginto - Mediglia: Una Chiesa il suo popolo e la sua storia*, Rinaldo Perversi, Mediglia, 1995
* *Storia di Mediglia*, Sergio Leondi; dtampato da Roberto Gradella, Peschiera Borromeo, 2011
San Martin (Medija)

**San Martin** (nom ofizzial italian *San Martino Olearo*) a l'è una frazzion del comun de Medija, in provincia de Milan.

La parrochia de San Martin, in del 1749, la ciapava denter l'Oratori de San Michee de Gavazz, l'Oratori de Sant Antoni de Canobi, l'Oratori de San Bias de Saresan, l'Oratori de la Purifegazzion de Maria Vergin de Vijan, e l'Oratori de San Roch de Betolin.

## El nom
El paes el toeu el so nom de la gesa intitolada al San Martin, de probabel fondazzion franca, che la faseva part de la Piev de San Giulian. El nom italian de *San Martino Olearo* el saria la trasformazzion del latin *Sancti Martini ad Octavum*. Quell nom chì el vegn de la preja miliara numer vot de la strada romana *[[Via Regina]]*, che la ligava Cremona a Ciavena e che la passava propi per San Martin.

## Ligam de foeura
*Gesa de San Martin in su *LombardiaBeniCulturali*

## Bibliografia
* *La Chiesa Parrocchiale di Triginto - Mediglia: Una Chiesa il suo popolo e la sua storia*, Rinaldo Perversi, Mediglia, 1995
* *Storia di Mediglia*, Sergio Leondi; dtampato da Roberto Gradella, Peschiera Borromeo, 2011

## Alter proget
Rotonda de San Lorenz

La **Rotonda de San Lorenz** a l'è una gesa de Mantoa, vuna di pussee antighe desgià che l'è stada fada in del secol quell de vundes, e che l'è in piazza di Erbe, arenta al Palazz de la Reson e a la soa torr de l'orelogg.

Voluda de la Matilde de Canossa, se cunta ispirada a quella aproeuv al Sacher Sepolcher de Gerusalem, l'è un gran bell esempi de stil romanegh: del 1579 l'è desconsacrada e sarrada su del Duca Ghielm Gonzaga, la deventa prima un magazin e poeu, dopo che gh'hann tolt via el tecc, part de una curt privada tacada al ghet. Quella curt chi l'è trada sgiò del 1908 e la rotonda la torna visibel, se scerniss donca de fàgh su ancamò un tecc, in sul gust de quell de la rotonda de San Tomè a Almenn, e l'è consacrada ancamò in del 1926.

## Riferiment
*Comun de Mantoa

## Alter proget
Sant Sinod de Milan

El **Sant Sinod de Milan**, ciamad anca *Metropolia Ortodossa de Aquileja*, a l'è una Gesa autocefala vera ortodossa, in principi de la branca di vegg calendarista gregh, che l'è recognossuda de nissun'altra gesa ortodossa tradizzionala in del mond, anca se la se considera recognossuda de la veggia Gesa Ucraina in Esili, che incoeu l'ha tolt part al patriarcad de Kyiv.

## Storia
La metropolia la nass in del 1983 quand che vari fedei hann portad la parochia russa de Milan sota la giurisdizzion del sinod di Ver Cristian Ortodoss de Grecia, sota la guida de l'Evloghios Hessler, che l'era el curad de la gesa. La lassa poeu el sinod gregh per passà a la gesa ortodossa ucraina in esili, con sed in di Stat Unid, e infin la deventa una gesa deperlee.

Intorna al 2011 la proeuva a tornà in comenion cont el Patriarcad de Mosca, roba che la mena a s'cepà tucc i ligam cont i alter gese che gh'haveven di relazzion o haveven lavorad a fà su, ma in del 2013 la metropolia la nonzia de restà deperlee.

Con la mort de l'Evloghios a l'è guidada de l'Avondios, che l'è considerad 'me loeughtenent de la Metropolia.

## Liturgia e organizazzion
L'è governada in manera episcopala, cont un so sinod. La pupart di so parochie ghe sta adree al rit bizantin o a quell slav, ma l'ha ciapad denter anca di gese ortodosse de rit ocidental e libanes. Incoeu el retor, dopo la mort de l'Evloghis, a l'è l'Avondios.

## Riferiment
*CESNUR

## Ligam de foeura
*Sit ofizzial

## Alter proget
Canobi

**Canobi** (*Canobbio* in italian) a l'è una località del comun milanes de Medija. El nom el vegnaria del latin *cannabulum* o *cannubulum*, cioè "caner".

Canobi a l'è stad un comun deperlu cont i frazzion de Mombret e Betola Vercell fina al 1809, quand che 'l vegn ligad al comun de Bustighera, che 'l vegn tacad al comun de Medija in del 1811. In del 1816, cont el Regn Lombard-Venet, Canobi e Bustighera tornen a vess indipendent, ma in del 1841 i austriegh tachen el comun de Canobi a quell de Mercugnan, che in del 1869 el vegn ligad a quell de Medija.

El comun el faseva part de la Piev de San Giulian, defad lì el gh'era l'Oratori de Sant Antoni, che incoeu l'è pu dovrad, anca se l'è restad l'edifizzi. In del 1751 a Canobi viveven 154 persone, in del 1805 ghe n'eren 146. Incoeu l'è restada domà la cassina.

## Ligam de foeura
*Canobi in su *LombardiaBeniCulturali*

## Bibliografia
* *La Chiesa Parrocchiale di Triginto - Mediglia: Una Chiesa il suo popolo e la sua storia*, Rinaldo Perversi, Mediglia, 1995
* *Storia di Mediglia*, Sergio Leondi; dtampato da Roberto Gradella, Peschiera Borromeo, 2011
Vijan

**Vijan** (nom ofizzial italian *Vigliano*) a l'è una frazzion del comun milanes de Medija, vesina al comun de Pantijaa.

In del 1751 ghe viveven 153 persone e in del 1757 ghe vegn tacada la frazzion de Saresan. In del 1805 gh'eren 179 persone. A l'è stad un comun deperlu in fina al 1809, quand che 'l vegn ligad a quell de Bustighera, che 'l vegn tacad al comun de Medija in del 1811. In del 1816, cont el Regn Lombard-Venet, Vijan e Bustighera tornen a vesser indipendent, ma in del 1841 Vijan el vegn ligad di austriegh al comun de Mercugnan, che 'l vegn tacad in del 1869, in manera definitiva, al comun de Medija.

El comun el faseva part de la Piev de San Giulian, defad el gh'era l'Oratori de la Purifegazzion de la Maria Vergin, edifizzi che gh'è an'mò incoeu.

## El nom
Vijan, atestad in di document antigh 'me *Vaiano* e *Vaianello*, el podaria vegnì del latin *Valianum*, agetiv derivad del nom de persona *Valius* o *Vallius*. Segond un'oltra ipotesi, derivada del vegg nom *Vigilianum* documentad in del secol XI, el podaria vegnì del nom de persona *Vellidius*, o *Vigilius*.

## Ligam de foeura
*Vijan in su *LombardiaBeniCulturali*

## Bibliografia
* *La Chiesa Parrocchiale di Triginto - Mediglia: Una Chiesa il suo popolo e la sua storia*, Rinaldo Perversi, Mediglia, 1995
* *Storia di Mediglia*, Sergio Leondi; dtampato da Roberto Gradella, Peschiera Borromeo, 2011
Alp Orobie

I **Alp Orobie** o **Alp bergamasqe** i è una cadena de monts ind i Alp. I se trova in Lombardia, prencepalment ind la provinça de Bergem, e in part ind i province de Bressa, Sondri e Lec. I ciapa ol nom de l'antiga popolazion celtega dei Orobi o de la citaa de Bergem. La cima plussee volta l'è ol Pez Coca qe al riva a  m s.n.m.

## Riferiments


## Olter projets
Cadena de monts

Una **cadena de monts** l'è un insema filad de montagne, isolad dei olter insema de monts, qe al g'ha una longeza qe l'è prope plu granda de la so largeza. Despess i montagne i scompartess l'istessa orojenesi, ma l'è miga necessare qe al sies insé. I g'ha una influenza granda in sul clima, in sui spartizion de flora, fauna e vesser uman, tant qe despess i segna anc dei frontere politege.

## Riferiments
Villa Zorli

**Villa Zorli** (in italian *Villa Zurli*) a l'è una frazzion del comun milanes de Medija. A l'è stad un comun deperlu fina al 1757.

## El Nom
La frazzion l'è ciamada inscì per la villa che gh'è lì, proprietà de la veggia familia Zorli, documentada sgiamò in del 1346 (*Statuti delle acque e delle strade del contado di Milano*) 'me *Villa d'i Zorli*.

## Storia
El paes de Villa Zorli a l'è vegg veggent, defad, prima de la familia Zorli che la ghe da el nom de incoeu, la ghe stava de cà la Casada di Marcellin, importanta anca in di secol che vegnen, per el comun de Medija. In del 1289 el Gofred de Busser el tra a man el paes in del *[[Liber Notitiae Sanctorum Mediolani]]* 'me *Villa de' Marcellinis*. In tra el secol XVI e XVII in la villa ghe viv la familia Montignani: de chì el nom de *Villa Montignana*, poeu retornarann i Zorli.

Villa Zorli a l'è stad un comun deperlu, in la Piev de San Giulian: lì la gh'era la gesa de Santa Brigida. In del 1751 ghe viveven 182 persone, però el comun el diventa, in del 1757, una frazzion de quell de Mercugnan.

## Ligam de foeura
*Villa Zorli in su *LombardiaBeniCulturali*

## Bibliografia
* *La Chiesa Parrocchiale di Triginto - Mediglia: Una Chiesa il suo popolo e la sua storia*, Rinaldo Perversi, Mediglia, 1995
* *Storia di Mediglia*, Sergio Leondi; dtampato da Roberto Gradella, Peschiera Borromeo, 2011
Betolin (Medija)

**Betolin** (nom ofizzial italian *Bettolino*) a l'è una frazzion del comun milanes de Medija, vesina al comun de Pantijaa. In del 2001 ghe viveven 1795 persone.

Sgiamò in del cinch-cent, Betolin l'era denter de la parrochia de San Martin, in de la Piev de San Giulian, cont el so Oratori de San Roch, edifizzi che l'è in pè an'mò incoeu e che, a diferenza de la pupart di olter oratori e gese del territori de Medija, l'è an'mò dorvad per i messe, incoeu part de la parrochia de Pantijaa.

## Bibliografia
* *La Chiesa Parrocchiale di Triginto - Mediglia: Una Chiesa il suo popolo e la sua storia*, Rinaldo Perversi, Mediglia, 1995
* *Storia di Mediglia*, Sergio Leondi; dtampato da Roberto Gradella, Peschiera Borromeo, 2011
Vescov ramingh

Per **vescov ramingh** (in latin *Episcopus vagans*) se intend, in del cristianesim, un vescov che l'è stad ordenad in manera clandestina o irregolar, contra el dirit canonegh de la soa gesa, e che l'è foeura de la comenion cont una quajsevoeul diocesi recognossuda o l'è in comenion domà cont un so grup piscinin de fedei. El termen, vist 'me sprezzant, l'è stad definid in l'enciclopedia di noeuv moviment religios del David V. Barrett 'me "un vescov independent che 'l vegn de pussee linie de sucession apostolega e che 'l ordena con gran legria, e despess a fàss pagà, tucc quei che ghe 'l domanden".

Anca se gh'eren sgiamò di prim temp de la gesa di vesch senza nissuna diocesi, che donca eren ramingh, la Gesa catolega i ha no limitad fina al Concili de Trent: la question del dì d'incoeu la saria nassuda in del secol XIX in del moviment anglo-catolegh, cont un quaj vescov che 'l s'era trovad deperlu, senza una diocesi e senza capo, e vers la fin del secol XX, domà a Noeuva York in d'un censiment n'eren stad trovad a centiner. I vescov ramingh vegnen soratut di ordinazzion fade di  Arnold Mathew, Joseph René Vilatte e Leon Chechemian, cont anca i Carlos Duarte Costa, Paolo Miraglia-Gulotti, Emmanuel Milingo, Pierre Martin Ngô Đình Thục e Richard Williamson che n'hann fade un poo.

## Teologia
Per la Gesa catolega vun che l'è fad vescov senza el permess del Papa a l'è debon vescov, ma la soa ordinazzion l'è valida ma minga lecita e donca l'è scomunegad, sia lu che quell che l'ha ordenad: gh'è donca proibid de fà i sacrament, ma el resta un vescov, che 'l po a soa voeulta ordenà in manera valida di alter pret o vescov. Per la conferenza di vescov vetero-catolegh, un vescov el gh'ha de vesser ordenad per una comunità, donca un vescov ramingh ordenad domà per lu a l'è minga un vescov de vera.

Per i ortodoss, inveci, el varia de gesa a gesa: quella grega che recognoss nanca la validità di sacrament catolegh, desgià che per lor foeura de l'ortodossia a gh'è no una gesa valida, ma la pupart di gese la recognoss la validità di sacrament di gese che i menen inanz in manera regolar. Comunque, a gh'è anca lilinscì la question de vescov ramingh, che vann foeura di gese ortodosse "ofizziai" e fann su i so gese.

## Riferiment
*Britannica
*OrthodoxWiki
*Parrocchia Ortodossa di Torino

## Vos correlade
*Clerici vagantes
Gesa del Sacher Coeur (Milan)

La **Gesa del Sacher Coeur** a l'è la parochiala del quarter milanes de Pont Lamber: la partegn al decanad Forlanin de l'Arcidiocesi de Milan e la sta adree al rit ambrosian.

Vuna di Vintdò gese fade su per celebrà el Concili Vatican II, la parochia l'è fada su del 1956, menter la gesa, progetada del Guido Maffezzoli, l'è tirada su in tra el 1963 e 'l 1964.

A l'è in d'un stil moderno, in d'una pianta a retangol che la dopera tut el spazzi che gh'è a disposizzion: l'è fada su de du parallelepiped fiancad, che costituissen la navada e i spazzi laterai cont i capelle e la sagrestia.

## Riferiment
*LombardiaBeniCulturali

## Alter proget